
B6‑0458/2006
Europos Parlamento rezoliucija dėl Europos Bendrijų bei jų valstybių narių ir Albanijos Respublikos stabilizacijos ir asociacijos susitarimo sudarymo
Europos Parlamentas,
–
atsižvelgdamas į Europos Bendrijų bei jų valstybių narių ir Albanijos Respublikos stabilizacijos ir asociacijos susitarimą (KOM(2006)0138),

–
 atsižvelgdamas į Komisijos 2005 m. lapkričio 9 d. Albanijos pažangos vykstant stabilizacijos ir asociacijos procesui ataskaitą (SEK(2005)1421),

–
atsižvelgdamas į Europos Komisijos 2005 m. lapkričio 9 d. plėtros strategijos dokumentą (KOM(2005)0561) ir į Europos Parlamento 2006 m. kovo 16 d. rezoliuciją dėl Komisijos 2005 m. plėtros strategijos dokumento, 

–
atsižvelgdamas į Užsienio reikalų komiteto rekomendaciją ir į Tarptautinės prekybos komiteto nuomonę (A6‑0000/2006),

–
atsižvelgdamas į Darbo tvarkos taisyklių 103 straipsnio 2 dalį,

A.
kadangi Albanija atitinka sąlygas sudaryti Stabilizacijos ir asociacijos susitarimą su Europos Bendrijomis bei jų valstybėmis narėmis,   

B.
kadangi Stabilizacijos ir asociacijos susitarimas pakeičia 1992 m. susitarimą dėl prekybos bei komercinio ir ekonominio bendradarbiavimo, 

C.
kadangi Stabilizacijos ir asociacijos susitarimo su Albanija sudarymas suteikia Europos Sąjungos ir Albanijos santykiams naują sutartinį pagrindą, kuris atveria naujų galimybių Albanijai skatinti teisinės valstybės principus, stiprinti demokratines institucijas, padidinti šalies stabilumą, nes tai itin svarbu visam regionui, ir plėsti bendradarbiavimą su Europos Sąjunga, 

D.
kadangi 2003 m. birželio 19–20 d. Salonikuose posėdžiavusi Europos Vadovų Taryba dar kartą pabrėžė savo ryžtą visiškai ir veiksmingai remti Vakarų Balkanų šalių, kurios kai tik atitiks nustatytus kriterijus, taps sudedamąja ES dalimi, Europos perspektyvą, 

E.
kadangi Albanija vis dar susiduria su dideliais sunkumais siekdama pašalinti korupciją, organizuotą nusikalstamumą ir visiškai įgyvendinti priimtus teisės aktus, gerindama viešąjį administravimą ir kovodama su prekyba žmonėmis ir narkotikais,

F.
kadangi pastarieji parlamento rinkimai Albanijoje buvo kritikuojami už tai, kad jie ne visiškai atitiko Europos saugumo ir bendradarbiavimo organizacijos (ESBO) Demokratinių institucijų ir žmogaus teisių tarnybos reikalavimus ir kitus tarptautinius demokratinių rinkimų standartus, 

1.
palankiai vertina Stabilizacijos ir asociacijos susitarimą, kuris suteiks perspektyvų glaudiems ir ilgalaikiams sutartiniams ES ir Albanijos santykiams – priemonei siekti politinio, ekonominio ir institucinio šalies ir viso regiono stabilumo ir skatinti Albanijos perėjimą į pliuralistinės demokratijos sistemą, kurioje vyrautų pagarba teisinės valstybės principams ir rinkos ekonomika;  

2.
mano, kad susitarime nustatytų standartų įgyvendinimo pažangą, vadovaudamiesi aiškiais ir pagrįstais rodikliais, turėtų stebėti Stabilizacijos ir asociacijos susitarimo (SAS) taryba ir atitinkamas jungtinis parlamentinis komitetas;

3. 
atkreipia dėmesį į ilgalaikę susitarimo naudą Albanijos žmonėms ir Sąjungai; pažymi pagrindinius susitarimo privalumus: pasiektas visiškai laisvos prekybos zonos tikslas, prisiimtas aiškus teisinis įsipareigojimas bendradarbiauti abipusės svarbos srityse ir skatinama sudaryti stabilesnę teisinę aplinką investuotojams; 

4.
ragina ES ir Albaniją naudotis susitarimu kaip abiem pusėms palankia galimybe; taip pat pataria Albanijai pasinaudoti galimybe susirasti savo vietą Europos rinkoje ir didinti tikslinių sektorių konkurencingumą;

5.
rekomenduoja Albanijai daugiau dėmesio skirti savo ekonominio potencialo stiprinimui, ypač didinant infrastruktūrą ir plėtojant turizmą; apgailestauja dėl neseno lėšų sumažinimo išorės pagalbos veiksmams finansuoti, kaip numatyta Finansinėse perspektyvose; ragina Komisiją skirti pakankamai lėšų šalies infrastruktūrai, ypač transporto plėtrai gerinti,

6. 
atsižvelgdamas į 2003 m. birželio 19–20 d. Salonikuose posėdžiavusios Europos Vadovų Tarybos išvadas, patvirtina, kad visiškai remia Albanijos Europos perspektyvą ir būsimą integraciją į Europos šeimą; tačiau mano, kad Albanijos įsipareigojimas siekti Europos vertybių ir standartų yra pagrindinis ir svarbiausias dalykas pačiai Albanijai ir šio tikslo turėtų būti siekiama;

7.
pažymi, kad reformos Albanijoje vyko siekiant sukurti valstybę, kuri būtų grindžiama demokratijos, teisės viršenybės, laisvos rinkos ekonomikos, žmogaus teisių apsaugos ir gero valdymo principais; tačiau pabrėžia, kad Albanija, vadovaudamasi Europos partnerystės nuostatomis, turi tęsti šias reformas ir pateikti akivaizdesnių rezultatų bei įgyti ilgalaikės sėkmingo Stabilizacijos ir asociacijos susitarimo įgyvendinimo patirties, jei ji siekia pereiti į kitą Europos integracijos etapą; ypač nerimauja dėl to, kad nėra esminės pažangos visiškai įgyvendinant priimtus įstatymus; mano, kad itin svarbu pastebimai stiprinti administracinius gebėjimus, reformuoti teismus ir didinti jų nepriklausomumą, ginti moterų teises, kovoti su organizuotu nusikalstamumu ir skatinti žiniasklaidos laisvę, pačiai žiniasklaidai siekiant skaidrumo;

8. 
pažymi, kad vyriausybė įsipareigojo imtis griežtų kovos su organizuotu nusikalstamumu priemonių, įskaitant sprendimą uždrausti naudoti greitaeigius katerius siekiant pašalinti prekybą žmonėmis ir narkotikų kontrabandą, tačiau primygtinai reikalauja, kad Albanija pademonstruotų tolimesnę akivaizdžią kovos su visų formų organizuotu nusikalstamumu, ypač kovos su prekyba moterimis ir vaikais seksualinio išnaudojimo, išnaudojimo darbe sumetimais arba siekiant juos priversti elgetauti, pažangą kaip būtiną sąlygą tam, kad būtų stiprinamas bendradarbiavimas su Sąjunga; taigi ragina Komisiją tęsti ir didinti savo paramą Albanijos institucijoms;

9. 
pažymi vyriausybės pastangas kovoje su korupcija ir organizuotu nusikalstamumu; atkreipia dėmesį į tai, kad korupcija yra viena iš pagrindinių Albanijos ekonominio ir socialinio vystymosi kliūčių, ir dėl to tikisi, kad bus tęsiama vyriausybės kampanija, kuria turėtų būti pasiekta apčiuopiamų rezultatų; mano, kad korupcija neturi politinio atspalvio, todėl su ja reikėtų kovoti neatsižvelgiant į jokią politinę priklausomybę;

10. ragina Albanijos valdžios institucijas suteikti galių pilietinei visuomenei suteikiant jai ir didesnes galimybes dalyvauti politikos formavimo procese ir stebėti jos įgyvendinimą bei veiksmingumą visais valdžios lygmenimis siekiant pagerinti reformų kokybę ir patikimumą ir padidinti skaidrumą ir atskaitomybę;

11.
vertina švietimo ministro pastangas reformuoti švietimo sektorių, tačiau ragina vyriausybę užtikrinti visos šalies vaikams lygias švietimo galimybes;

12.
pabrėžia, kad Albanijoje vis dar pasitaiko šiurkščių žmogaus teisių pažeidimų, kuriuos reikėtų pašalinti; ragina Albanijos vyriausybę įgyvendinti reikiamas reformas siekiant sulaikytiesiems suteikti teisę gintis teismo procesų metu ir kovoti su kankinimais, žiaurumu arba nežmonišku ar žeminamu elgesiu; ragina vyriausybę atlikti teisėkūros reformas, kurių reikia siekiant visiškai įgyvendinti 2003 m. Šeimos kodeksą, o ypač nustatyti, kad smurtas šeimoje yra baudžiamasis nusikaltimas; 

13.
dar kartą primena raginimą Komisijai padėti Albanijai sustabdyti besitęsiantį kraujo kerštą, nes tai pažeidžia teisinės valstybės principus ir iš esmės nesuderinama su Europos vertybėmis; 

14.
pažymi, kad dabartinė rinkimų sistema per pastaruosius 2005 m. parlamento rinkimus iškreipė proporcingumo principą, taip pat žinomą Dushk pavadinimu, ir ragina Albanijos vyriausybę ir parlamentą prieš artėjančius vietos rinkimus laikantis ESBO Demokratinių institucijų ir žmogaus teisių tarnybos pateiktų rekomendacijų tęsti sistemos reformą, ypatingą dėmesį kreipiant į rinkėjų sąrašų ir piliečių registrų tikslumą;

15.
ragina Albaniją toliau stengtis ginti mažumų teises, įskaitant graikų mažumos Albanijoje teises, ir užbaigti bei įgyvendinti su mažumomis susijusius teisės aktus, kad jais būtų skatinama įgyvendinti atitinkamas Albanijos ratifikuotas tarptautines konvencijas; atkreipia dėmesį į tai, kad dar reikia stengtis pagerinti padėtį, ypač mažumų kalbas vartoti piliečiams bendraujant su institucijomis ir viešuosiuose ženkluose ir iškabose, mažumų grupių nariams gerinti prieigą prie žiniasklaidos ir mokyti mažumų kalbų; pažymi, kad trūksta tikslios statistikos apie šalyje esančias mažumas;

16.
išreiškia susirūpinimą dėl nesenų opozicijos grasinimų boikotuoti artėjančius vietos rinkimus; taigi ragina visas šalis elgtis atsakingai stengiantis visomis išgalėmis siekti susitarimo kebliais klausimais, pvz., žiniasklaidą ir rinkėjų sąrašus reglamentuojantis įstatymas;

17.
palankiai vertina teigiamą ir konstruktyvų vaidmenį, kurį Albanija suvaidino palaikydama daugiašales regionines iniciatyvas; tačiau pabrėžia poreikį toliau skatinti regioninį bendradarbiavimą ir gerus kaimyninius santykius atsižvelgiant į pagrindinius su Pietryčių Europa susijusius klausimus, pvz., tarptautinio bendradarbiavimo, laisvo asmenų judėjimo, kovos su organizuotu nusikalstamumu ir prekyba žmonėmis, laisvos prekybos zonos, kuri pritrauktų užsienio investicijas, sukūrimo, dalijimosi gamtos ištekliais ir integruotų tarptautinių tinklų vystymo;  

18.
mano, kad Albanija dėl savo silpno ekonominio išsivystymo ypatingą dėmesį turėtų skirti ekonominiam bendradarbiavimui regionuose, ypač su savo tiesioginiais kaimynais, skatinti; mano, kad Juodkalnijos nepriklausomybė, derybos dėl būsimo Kosovo statuso ir derybų dėl Buvusiosios Jugoslavijos Respublikos Makedonijos narystės ES pradžia artimiausiu metu turėtų būti vertinama kaip papildoma ekonominio bendradarbiavimo ir Albanijos bei viso regiono vystymosi galimybė;


19. mano, kad Albanija vaidina itin svarbų vaidmenį Pietryčių Europos stabilizacijos procese, ypač atsižvelgiant į galutinį Kosovo statusą; ragina Albanijos vyriausybę ir jos lyderius ir toliau laikytis dalykiško požiūrio į šį klausimą;

20.
pabrėžia Sąjungos paramos misijų siekiant ugdyti gebėjimus svarbą ir palankiai vertina policijos paramos misijos (angl. PAMECA), muitinės paramos misijos (ES-CAFAO Albanija) ir teismų paramos misijos (EURALIUS) pasiektus rezultatus; atsižvelgdamas į kovos su organizuotu nusikalstamumu Vakarų Balkanuose mastą ir sudėtingumą, ragina Europos Komisiją gerokai padidinti ir sustiprinti paramą policijos veiklos (PAMECA) ir teisinės valstybės (EURALIUS) srityse; taigi ragina ES ir Albaniją, dalyvaujant partnerystės (angl. twinning) ir komandiruočių programose, pasinaudoti visuotinėmis žiniomis ir didele patirtimi, kurią integravimosi į ES proceso metu reformuodamos savo visuomenes ir ekonomiką įgijo 2004 m. į ES įstojusios valstybės, ypač atsižvelgiant į teisės aktų dėl žemės ir nuosavybės grąžinimo, taip pat ir religinėms bendruomenėms, priėmimą ir įgyvendinimą ir į sienos apsaugos ir muitinės tarnybų stiprinimą;

21.
džiaugiasi, kad 2005 m. lapkričio mėn. su Albanija buvo sudarytas readmisijos susitarimas, ir ragina ES ir Albaniją, remiantis vizų režimo palengvinimo visoms Vakarų Balkanų šalims programa, visų pirma sudaryti vizų režimo palengvinimo susitarimą siekiant pašalinti kliūtis verslo bendruomenės tarptautiniams mainams, socialiniams partneriams, akademinei bendruomenei ir studentams; pabrėžia, kad pagrindiniu tikslu turėtų tapti kelionių sąlygų visiems piliečiams palengvinimas;


22. paveda Pirmininkui perduoti šią rezoliuciją Tarybai, Komisijai ir Albanijos Respublikos vyriausybei bei parlamentui.

